google/wiki40b huggingface dataset:
Σατέτ

Στην Αιγυπτιακή μυθολογία, η Σατέτ (επίσης Σάτις, Σατζίτ, Σάτες, και Σάτι) ήταν η θεοποίηση των πλημμυρών του Νείλου. Η λατρεία της ξεκίνησε από την αρχαία Αιγυπτιακή πόλη Σουενέτ, που σήμερα λέγεται Ασσουάν στην νοτιότερη άκρη της Αιγύπτου. Το όνομά της σημαίνει αυτή που πετάει μπροστά που αναφέρεται στην ετήσια πλημμύρα του ποταμού. Στην αρχή ήταν θεότητα του πολέμου, του κυνηγιού, και της γονιμότητας, που θεωρούνταν μητέρα της θεάς Ανουκέτ. Ήταν επίσης προστάτης της νότιας Αιγύπτου.
Ένας από τους τίτλους της ήταν Αυτή που τρέχει σαν βέλος, που θεωρείται ότι αναφέρεται στο ρεύμα του ποταμού, και τα σύμβολά της ήταν το βέλος και το τρεχούμενο ποτάμι. Η Σασέτ απεικονίζεται σαν γυναίκα που φοράει κωνικό στέμμα της Άνω Αιγύπτου  Χεντ-ζέτ, με κέρατα γαζέλας ή αντιλόπης, ή σαν αντιλόπη, γρήγορο ζώο που ζει στις όχθες του ποταμού στο νότιο μέρος τα Αρχαίας Αιγύπτου. Επίσης απεικονίζεται με τόξο και βέλη.
Άλλες ερμηνείες υποστηρίζουν ότι ο πρωταρχικός της ρόλος είναι θεά του πολέμου, φύλακας των νότιων (με τη Νουβία) συνόρων της Αιγύπτου, και να σκοτώνει τους εχθρούς του Φαραώ με τα βέλη της.
Συχνά απεικονίζεται επίσης να κρατά το ανκχ, λόγω του σχέσης της με τα νερά του Νείλου που είναι ζωογόνα. Συνεπώς, η Σασέτ είχε και το ρόλο θεάς της γονιμότητας, εκπληρώνοντας έτσι τις επιθυμίες αυτών που αναζητούσαν την αγάπη. Η Σασέτ επίσης περιγράφεται να προσφέρει βάζα νερό για εξαγνισμό.
Αργότερα θεωρείται σαν μία από τις συζύγους του Κνουμ, το θεό που ταυτίζεται με τον φύλακα των πηγών του Νείλου, με τον οποίο λατρευόταν στην Ελεφαντίνη, τον πρώτο νομό της Αιγύπτου, και όντως το κέντρο της λατρείας της ήταν κοντά εκεί, στο Σαχάλ, ένα άλλο νησί του Νείλου.
Παιδί της Σασέτ ήταν η Ανουκέτ, και η ίδια θεότητα του Νείλου, που ήταν το τρίτο μέλος της Τριάδα της Ελεφαντίνης.
Η Σατέτ επίσης συνδέεται με το Μάτι του Ρα.
Intellectum

Το Intellectum είναι μια εξαμηνιαία έκδοση περιοδικού στοχασμού με άρθρα, μελέτες, εισηγήσεις, συνεντεύξεις και διηγήματα. Ξεκίνησε τη κυκλοφορία του το 2006 από την Επιστημονική Ομάδα Intellectum και μέχρι σήμερα έχει εκδώσει εννιά τεύχη. Αρχισυντάκτης του περιοδικού είναι ο Βίκτωρ Τσιλώνης  Τον Δεκέμβριο του 2011 κυκλοφόρησε το 8ο τεύχος του περιοδικού. Η έντυπη έκδοση είναι στα Ελληνικά ενώ η ηλεκτρονική είναι δίγλωσση, με πολλά άρθρα και συνεντεύξεις να είναι διαθέσιμα στα Αγγλικά.
Είναι μέλος του πανευρωπαϊκού δικτύου περιοδικών Eurozine στο οποίο συμμετέχουν 79 από τα καλύτερα περιοδικά λόγου της Ευρώπης. 
Τα άρθρα του καταχωρούνται σε διεθνείς βάσεις δεδομένων όπως το Copernicus Index και η Digital Open Access Journals 
Στο περιοδικό έχουν αρθρογραφήσει παγκοσμίας ακτινοβολίας προσωπικότητες όπως ο πρόεδρος του πανεπιστημίου του Γέιλ, Richard S. Levin, 
ο ομότιμος καθηγητής ποινικού δικαίου του πανεπιστήμιου του Κέμπριτζ Andrew von Hirsch και ο καθηγητής αρχαίας ιστορίας του Πρίνστον και πρώην αντιπρύτανης της Χαϊδελβέργης, Άγγελος Χανιώτης. 
Σε κάθε τεύχος του περιοδικού φιλοξενείται μακροσκελής συνέντευξη με μια εξέχουσα προσωπικότητα. Ετσι έχουν δημοσιευθεί και υπάρχουν αναρτημένες στο διαδίκτυο συνεντεύξεις με την πρώην Γενική Εισαγγελέα του Διεθνούς Ποινικού Δικαστηρίου για την πρώην Γιουγκοσλαβία Carla Del Ponte, με τον παγκοσμίου φήμης πολιτικό επιστήμονα Ernesto Laclau, τον φιλόσοφο David Oderberg, την ιατροδικαστική ανθρωπολόγο Sue Black, τον Σκωτσέζο συγγραφέα Paul Johnston, τον καθηγητή πολιτικής επικοινωνίας Richard Katula, τον διάσημο καθηγητή διεθνούς δικαίου και ανθρωπίνων δικαιωμάτων William Schabas, τον δημοσιογράφο Στέλιο Κούλογλου και τον πρύτανη του ΑΠΘ Γιάννη Μυλόπουλο.
Κρίστι Μπράουν

Βιογραφία

Ο Κρίστι Μπράουν γεννήθηκε στις 5 Ιουνίου του 1932 στο Δουβλίνο της Ιρλανδίας και ήταν το δέκατο παιδί, από τα 22 παιδιά που, συνολικά, απέκτησε η οικογένεια Μπράουν. Ο Κρίστι γεννήθηκε με εγκεφαλική παράλυση. Παρόλα αυτά, η μητέρα του δεν αποδέχτηκε ποτέ να τον κλείσει σε ίδρυμα και όχι μόνον αυτό, τον έμαθε να διαβάζει και να γράφει. Ο Κρίστι, σε ηλικία 5 ετών έβαλε μία κιμωλία ανάμεσα από τα δάχτυλα του αριστερού του ποδιού και άρχισε να ζωγραφίζει.
Ως έφηβος ο Μπράουν ζωγράφιζε συχνά και διάβαζε, κυρίως λογοτέχνες του 19ου και του 20ου αιώνα. Κατόπιν ξεκίνησε θεραπεία, για να καλυτερέψει η ομιλία του και να δυναμώσουν οι μύες του. Αργότερα κυκλοφόρησε Το αριστερό μου πόδι, το οποίο έγινε best-seller, παγκοσμίως. Ακολούθησαν άλλες δύο νουβέλες: A Shadow on Summer και το Wild Grow the Lilies, όπως επίσης και τρεις ποιητικές συλλογές.
Στις 5 Οκτωβρίου του 1972, ο Μπράουν παντρεύτηκε τη Μέρι Κερρ, η οποία, βάσει της αυτοβιογραφίας του, ήταν ιερόδουλη και ομοφυλόφιλη.
Ο Κρίστι Μπράουν πέθανε στις 6 Σεπτεμβρίου του 1981, σε ηλικία 49 ετών, στο Πάρμπρουκ της Αγγλίας.
Άνταμ Φρίντελ

Βιογραφία

Ο Φρίντελ έφθασε στην Ελλάδα σχεδόν αμέσως μετά την έναρξη της Επανάστασης. Κατά την άφιξη παρουσίασε τον εαυτό του ως συνταγματάρχη και βαρόνο Φρίντελ φον Φρίντελσμπουργκ και εισήλθε στο περιβάλλον του Δημήτρη Υψηλάντη. Αλλά οι δηλώσεις του αντεκρούστηκαν από έναν Δανό ευγενή. Όταν οι προσδοκίες του για σταδιοδρομία στον στρατό διαλύθηκαν, ο Φρίντελ έδειξε το ταλέντο του στο πεδίο της ζωγραφικής. Τα 24 πορτρέτα ηγετών της Επανάστασης του Φρίντελ ενίσχυσαν τις προσπάθειες των Φιλελληνικών Επιτροπών για την προώθηση της Ελληνικής υπόθεσης στην Ευρώπη.
Γιαροπόλκ Γ΄ Γιαροσλάβιτς

Βιογραφία

Ήταν ο δευτερότοκος γιος τού Γιαροσλάβ Β΄ πρίγκιπα τού Στάροντουμπ & Τσέρνιγοβ (εγγονού τού Ολέγκ Α΄ του Τσέρνιγοβ) και της Ειρήνης.
Το 1196 οι πολίτες τού Νόβγκοροντ ζήτησαν από τον πρίγκιπά τους Βσέβολοντ Γ΄ να αντικαταστήσει τον Γιαροσλάβ Βλαντιμίροβιτς -που είχε διορίσει- με έναν γιο του ή άλλον πρίγκιπα, αλλά ο Βσέβολοντ Γ΄ αρνήθηκε. Τότε χρησιμοποίησαν το πρόσφατα επικυρωμένο δικαίωμά τους να καλέσουν έναν πρίγκιπα της επιλογής του. Εκδίωξαν τον Γιαροσλάβ Βλαντιμίροβιτς και έστειλαν αντιπροσωπεία στον Γιαροσλάβ Β΄ στο Τσέρνιγοβ, ο οποίος τους υποσχέθηκε να τους στείλει τον γιο του Γιαροπόλκ Γ΄.
Σύμφωνα με μεταγενέστερα χρονικά, ο Γιαροσλάβ Β΄ δεν μπορούσε να στείλει τον γιο του, διότι οι Ολεγκόβιτσι είχαν εμπλακεί σε πόλεμο με τους εγγονούς τού Βλαντίμιρ Β΄ Μονομάχου, τους Βσέβολοντ Γ΄ και Ροστισλάβ Α΄ του Κιέβου. Ο Γιαροσλάβ Β΄ συμφιλιώθηκε με τον πρώτο και έμειναν οι δύο γιοί τού δεύτερου, που τού εναντιωνόταν. Όταν ο Γιαροπόλκ Γ΄ έφτασε τελικά στο Νόβγκοροντ, συμφιλιώθηκαν και αυτοί.
Περιοχή Ουκερέουε

Τομείς

Κατά το 2012 η Επαρχία Επαρχία Ουκερέουε (Ukerewe District), χωριζόταν διοικητικά σε Τομείς.
Μην ενοχλείτε, παρακαλώ!

Πλοκή

Ο Μισέλ Λεπρού είναι ένας μεσήλικας μεσοαστός. Μία μέρα βγαίνει έξω και ανακαλύπτει έναν σπάνιο δίσκο jazz μουσικής. Τον αγοράζει και γυρίζει σπίτι να τον ακούσει, όμως συνέχεια αντιμετωπίζει εμπόδια: η γυναίκα του, η ερωμένη του, ο γείτονας, η οικιακή  βοηθός, οι εργάτες στο σπίτι, ο γιος του και ο καλύτερός του φίλος τον αποσπούν.
Κέλυφος Wish

Το κέλυφος wish (Windowing Shell) είναι ένα απλό και διαδραστικό κέλυφος του Unix για το X Window System και το Mac OS X. Επιτρέπει στο χρήστη να ελέγχει τμήματα της γραφικής διασύνδεσης του χρήστη μέσω της εργαλειοθήκης γραφικών στοιχείων Tk, και υποστηρίζει τη χρήση της γλώσσας προγραμματισμού Tcl.
Το wish είναι ανοιχτό λογισμικό και αποτελεί τμήμα της σουίτας προγραμματισμού Tcl/Tk.
Αμερικανικός εξαιρετισμός

Ο αμερικάνικος εξαιρετισμός (American exceptionalism) ονομάζεται το σύνολο τριών ιδεών. Η πρώτη ιδέα είναι ότι η ιστορία των Ηνωμένων Πολιτειών εκ των πραγμάτων διαφορετική από αυτή των άλλων εθνών. Έτσι, ο αμερικάνικος εξαιρετισμός πηγάζει από την ανάδυση της Αμερικάνικης Επανάστασης. Ο αμερικάνικος εξαιρετισμός αναπτύσσει μία μοναδική αμερικάνικη ιδεολογία, τον "Αμερικανισμό", ο οποίος βασίζεται στην ελευθερία, την ισότητα, την ατομικότητα, το ρεπουμπλικανισμό, τη δημοκρατία, και την ελευθερία των συναλλαγών στις επιχειρήσεις. Αυτή η ιδεολογία από μόνη της συχνά αναφέρεται ως ο "Αμερικάνικος εξαιρετισμός". Η δεύτερη ιδέα είναι ότι οι Η.Π.Α. έχει τη μοναδική αποστολή να αλλάξει τον κόσμο. Όπως το έθεσε ο Αβραάμ Λίνκολν στην Ομιλία στο Γκέτισμπεργκ το 1863, οι Αμερικανοί έχουν το καθήκον να εξασφαλίσουν το ότι "η διακυβέρνηση του λαού, από τον λαό, για τον λαό δεν θα εκλείψει από τη γη." Η τρίτη ιδέα είναι ότι η ιστορία των Ηνωμένων Πολιτειών και το καθήκον τους, τις κάνουν ανώτερες από τις άλλες εθνικότητες.
Τζέιν Όστεν

Η ζωή της

Η Τζέιν Όστεν γεννήθηκε στις 16 Δεκεμβρίου 1775. Ο πατέρας της ήταν διδάκτωρ της Οξφόρδης και κληρικός. Είχε επτά αδέρφια, εκ των οποίων μόνο μία αδερφή, την Κασσάνδρα. Η Τζέιν και η Κασσάνδρα ήταν πολύ αγαπημένες. Πήγαν στο ιδιωτικό σχολείο μαζί και έζησαν μαζί μέχρι το θάνατο της Τζέιν.
Η οικογένεια έζησε στο Στήβεντον, στο Μπαθ, στο Σαουθάμπτον και στο Τσώτον (Chawton). Εκεί η Τζέιν έδωσε την οριστική τους μορφή στα μυθιστορήματα Περηφάνια και Προκατάληψη και Λογική κι ευαισθησία και έγραψε τα Μάνσφιλντ Παρκ, Έμμα και Πειθώ.
Η Τζέιν Όστεν (όπως και η αδερφή της) δεν παντρεύτηκε ποτέ. Στα 27 της είχε δεχθεί την πρόταση ενός κληρονόμου πλούσιας οικογένειας αλλά την άλλη μέρα άλλαξε γνώμη. Σε επιστολή της προς μια ανηψιά της, που τη ρωτούσε πώς έπρεπε να αντιδράσει σε ανάλογη πρόταση, η Όστεν απάντησε ότι έπρεπε να δεχτεί μόνο αν υπήρχε αγάπη από τη μεριά της.
Η ταινία Becoming Jane παρουσιάζει σφοδρό έρωτα μεταξύ της Τζέιν Όστεν και του Ιρλανδού Τόμας Λεφρόυ. Παρότι η Τζέιν Όστεν αναφέρει φλερτ με τον Λεφρόυ σε κάποιες επιστολές της προς την αδελφή της, Κασσάνδρα, και παρότι ο ίδιος ο Λεφρόυ σε μεγάλη ηλικία παραδέχτηκε σε έναν ανιψιό του ότι στα νιάτα του ήταν ερωτευμένος με την Τζέιν Όστεν, δεν υπάρχουν αρκετά στοιχεία για να στηρίξουν την υπόθεση του εν λόγω κινηματογραφικού έργου. 
Η Τζέιν Όστεν πέθανε το 1817 έπειτα από πολύμηνη ταλαιπωρία από επώδυνη ασθένεια.
Το σπίτι της στο Τσώτον είναι σήμερα μουσείο.
Nokia 107

Εξωτερικά χαρακτηριστικά

Οι διαστάσεις του Nokia 107 είναι 112,9×47,5×14,9 χιλ  ,(4,44×1,87×0,59 ίντσες) ενώ κυκλοφορεί με οθόνη  TFT, 65 χιλιάδες χρώματα 128×160  εικονοστοιχεία στις 1,8 ίντσες (~114 ppi).Τέλος το βάρος του φτάνει τα 75,8 γρ. (2,65 ουγκιές).

Τεχνικά χαρακτηριστικά

Το Nokia 107 εφοδιάζεται με εσωτερική μνήμη 4 MB RAM ενώ έχει και την δυνατότητα επέκτασης της εσωτερικής αποθήκευσης με κάρτα  microSD, μέχρι 16 GB.
Για την λειτουργία της συσκευής χρησιμοποιείται μπαταρία  ιόντων λιθίου(Li-Ion) με ισχύ 1020 mAh ενώ τέλος υποστηρίζει τα εξής δίκτυα 2G Δίκτυο: GSM 900/1800.
L'Indépendant (Ανατολικά Πυρηναία)

Ιστορία

Ιδρυμένη στο Περπινιάν την 1η Ιανουαρίου 1846, από υποστηρικτές του Φρανσουά Αραγκό, υπό τον τίτλο L'Indépendant des Pyrénées-Orientales, ήταν προσκείμενη στον ρεπουμπλικανισμό σε αυτή την περίοδο κατά την οποία οι ρεπουμπλικάνοι είχαν υιοθετήσει μια επιθετική πολιτική απέναντι στην Μοναρχία του Ιουλίου με ρεπουμπλικανικές συγκεντρώσεις να λαμβάνουν χώρα. Απαγορεύτηκε κατά την Απελευθέρωση καθώς εξακολούθησε να κυκλοφορεί και υπό το καθεστώς το Βισύ, και στη συνέχεια κατά τη γερμανική κατοχή. Τελικώς η δίκη της εφημερίδας δεν έλαβε χώρα, με την τελευταία να βγαίνει, έτσι, κερδισμένη.
Επανακυκλοφόρησε στις 18 Απριλίου 1950 υπό τον τίτλο L'Indépendant du matin, και στη συνέχεια L'Indépendant catalan, ενώ τελικά έλαβε τον τίτλο L'Indépendant. Ένα από τα τρία σημαντικότερα περιουσιακά στοιχεία του ομίλου Midi Libre, υπήρξε ιδιοκτησίας του ομίλου La Vie-Le Monde το διάστημα μεταξύ 2000 και τέλη 2007.
Αποτελεί, από τον Ιανουάριο του 2008, μέσω των Journaux du Midi, ιδιοκτησία του ομίλου Sud Ouest.
Η κυκλοφορία του για το 2009 ήταν της τάξεως των 63.585 αντιτύπων.
Αλεξία της Ολλανδίας

Γέννηση

Η Αλεξία γεννήθηκε στις 26 Ιουνίου 2005 στο Ιατρικό Κέντρο Μπρόνοβο της Χάγης. Κόρη του Διαδόχου Πρίγκιπα Γουλιέλμου Αλέξανδρου και της Διαδόχου Πριγκίπισσας Μάξιμα. Η Αλεξία έχει μια μεγαλύτερη αδελφή την Πριγκίπισσα Αικατερίνη Αμαλία και μια μικρότερη αδελφή την Πριγκίπισσα Αριάδνη. 
Ονομάσθηκε Αλεξία επιλογή του πατέρα της, καθώς της έδωσε την θηλυκή ονομασία του "Αλέξανδρος" που είναι το δεύτερο όνομά του, Ιουλιάνα από την προγιαγιά της βασίλισσα Ιουλιάνα, Μαρκέλλα από την Μαρκέλλα Σερρούτι (θεία της μητέρας της), και Λαυρεντιανή από την θεία της Πριγκίπισσα Λαυρεντιανή της Ολλανδίας (σύζυγος του Πρίγκιπα Κωνσταντίνου). 
Η Βάφτιση της έγινε στις 19 Νοεμβρίου 2005 στο Βάσσενααρ. Νονοί της ήταν ο θείος της Πρίγκιπας Φρίζο της Ολλανδίας, ο θείος της Χουάν Σορρεγιέτα, η Πριγκίπισσα Ματθίλδη του Βελγίου, η Λαίδη Αλεξάνδρα Γιάνκοβιτς ντε Γιεζένιτσε, ο Κύριος Φραγκίσκος Φερδινάνδος ντε Μπόφορτ.
Η Αλεξία μιλάει Ολλανδικά, Αγγλικά και Ισπανικά.
Τον Φεβρουάριο του 2016, ενώ ήταν σε διακοπές για σκι με την οικογένειά της, στην Αυστρία, η πριγκίπισσα Αλεξία έσπασε το δεξιό μηριαίο οστό. Μεταφέρθηκε μέσω ελικοπτέρου σε τοπικό νοσοκομείο και υποβλήθηκε άμεσα σε χειρουργική επέμβαση. Μετά από μερικές ημέρες πήρε εξιτήριο από το νοσοκομείο. Το ατύχημα συνέβη στην ίδια περιοχή όπου μια χιονοστιβάδα τραυμάτισε θανάσιμα τον θείο της, πρίγκιπα Φρίζο, τον Φεβρουάριο του 2012.
Τζούντιθ Ρέσνικ

Βιογραφικό

Γεννήθηκε στο Έικρον του Οχάιο στις 5 Απριλίου του 1949, από εβραίους γονείς μετανάστες από την Ουκρανία. Είχε έναν αδερφό, τον Judith Charles. Φοίτησε στο Carnegie Mellon University και το 1977 πήρε πτυχίο ηλεκτρολόγου μηχανικού στο Πανεπιστήμιο του Μέριλαντ. Αμέσως μετά δούλεψε στην RCA ως μηχανικός σχεδιαστής και αργότερα βοηθούσε τα προγράμματα της ΝΑΣΑ. Στις 30 Αυγούστου του 1984 συμμετείχε στην παρθενική πτήση του Διαστημικού Λεωφορείου Ντισκάβερι στην αποστολή STS-41-D, ως ειδικός της αποστολής.

Θάνατος

Η τελευταία της αποστολή ήταν η STS-51-L στις 28 Ιανουαρίου του 1986 με το Διαστημικό Λεωφορείο Τσάλλεντζερ, η οποία εξελίχθηκε σε τραγωδία, καθώς 73 δευτερόλεπτα μετά την εκτόξευση το Τσάλλεντζερ διαλύθηκε σε ύψος 15 χιλιομέτρων, σκοτώνοντας το επταμελές πλήρωμά του. Όπως διαπιστώθηκε κατά τις έρευνες, τρία μέλη του πληρώματος είχαν ενεργοποιήσει τα Προσωπικά Πακέτα Ιπτάμενης Εκκένωσης. Αυτοί ήταν ο πιλότος Μάικλ Τζον Σμιθ, ο Έλισον Ονίζουκα και η Τζούντιθ Ρέσνικ, και πιθανότατα πέθαναν από εκρηκτική αποσυμπίεση κατά τη διάρκεια της πτώσης της καμπίνας στην θάλασσα, από 48.000 πόδια ύψος. Η Τζούντιθ Ρέσνικ ήταν η δεύτερη Αμερικανίδα αστροναύτης που είχε καταγράψει 145 ώρες σε τροχιά.

Τιμές

Ο Κρατήρας Ρέσνικ στην αθέατη πλευρά της Σελήνης πήρε το όνομα του προς τιμή της Τζούντιθ Ρέσνικ.

Βραβεία

Στις 23 Ιουλίου του 2004, απονέμεται το Διαστημικό Μετάλλιο Τιμής του Αμερικανικού Κογκρέσου στην Τζούντιθ Ρέσνικ.
Φθοριούχο σκάνδιο

Παραγωγή

Μέθοδος 1η
Το φθοριούχο σκάνδιο μπορεί να παραχθεί με ολική σύνθεση, δηλαδή με αντίδραση ανάμεσα σε μεταλλικό σκάνδιο και διφθόριο (F₂):
Μέθοδος 2η
Το φθοριούχο σκάνδιο μπορεί επίσης να σχηματιστεί επίδραση διφθοριούχου αμμωνίου (NH₄HF₂) σε οξείδιο του σκανδίου (Sc₂O₃), που μπορεί να εξαχθεί από το ορυκτό θορτβεϊτίτη, σε υψηλή θερμοκρασία: 
Το παραγόμενο μείγμα περιέχει έναν αριθμό μεταλλικών φθοριδίων (γιατί το συγκεκριμένο ορυκτό περιέχει κι άλλα μέταλλα, που με την παραπάνω διεργασία επίσης παράγουν φθορίδια). ΄Επειτα (για να παραχθεί καθαρότερο μεταλλικό σκάνδιο) ακολουθεί αναγωγή με μεταλλικό ασβέστιο, επίσης σε υψηλή θερμοκρασία: 
Για να παραχθεί ακόμη καθαρότερο χρήσιμο μεταλλικό σκάνδιο απαιτούνται κι άλλα στάδια καθαρισμού.

Ιδιότητες

Το τριφθοριούχο σκάνδιο έχει την ασυνήθιστη ιδιότητα της αρνητικής θερμικής διαστολής, δηλαδή όταν θερμαίνεται συστέλλεται αντί να διαστέλλεται. Αυτό το φαινόμενο εξηγείται από την τεταρτική ταλάντωση των ανιόντων φθορίου (F⁻). Η ενέργεια που αποθηκεύτηκε από τη στελεχική κάμψη των ανιόντων φθορίου είναι ανάλογη με την τέταρτη δύναμη (x⁴) της μετατόπισης της γωνίας, ενώ στα περισσότερα άλλα υλικά είναι ανάλογη προς το τετράγωνο (x²) της μετατόπισης της γωνίας. Κάθε άτομο φθορίου συνδέεται με δυο (2) άτομα σκανδίου, και καθώς η θερμοκρασία αυξάνει, το φθόριο ταλαντεύεται πιο κάθετα στους δεσμούς του. Αυτή η κίνηση τραβάει τα άτομα σκανδίου σε εγγύτερη απόσταση, σε όλο το εννιαίο κομμάτι υλικού (τριφθοριούχο σκάνδιο), το οποίο έτσι συστέλλεται. Το φθοριούχο σκάνδιο παρουσιάζει την παραπάνω αναφερόμενη ιδιότητα από τουλάχιστον 10 K ως τους 1.100 K. Πάνω από τους 1.100 K το φθοριούχο σκάνδιο παρουσιάζει κανονική θετική θερμική διαστολή. Επιπλέον, το φθοριούχο σκάνδιο υιοθετεί κυβική συμμετρία σε όλο αυτό το θερμκρασιακό εύρος, αλλά και μετά, τουλάχιστον μέχρι τους 1.600 K, υπό πίεση αναφοράς (1 atm). Η αρνητική θερμική διαστολή σε πολύ χαμηλές θερμοκρασίες είναι πολύ έντονη, συγκεκριμένα γύρω στα -14·10–6 K–1, μεταξύ θερμοκρασιών 60 και 110 K. 
Στις πιέσεις (γύρω από την) πίεση αναφοράς, το τριφθοριούχο σκάνδιο υιοθετεί το κυβικό κρυσταλλικό σύστημα, χρησιμοποιώντας τη δομή περοβσκίτη, με τη μια θέση (ατόμου) μετάλλου κενή. Η μονάδα κελιού έχει διάσταση 4,01 Å. Υπό υψηλότερη πίεση το τριφθοριούχο σκάνδιο επίσης υιοθετεί ρομβοεδρική δομή, ενώ υπό πίεση άνω των 3 GPa υιοθετεί τετραεδρική δομή.
Βασίλειος Δενδραμής

Βιογραφία

Ασχολήθηκε πρώτα με τη δημοσιογραφία και έπειτα ακολούθησε διπλωματική σταδιοδρομία, ως ακόλουθος του Υπουργείου Εξωτερικών στη Σμύρνη, στο Βουκουρέστι, στην Κωνσταντινούπολη, επιτετραμμένος στη Βέρνη το 1924-27 και αλλού. 
Υπηρέτησε ως υφυπουργός Τύπου και Πληροφοριών στις κυβερνήσεις Βούλγαρη και  Αρχιεπισκόπου Δαμασκηνού από τις 18 Αυγούστου 1945 ως την 1η Νοεμβρίου 1945.
Το 1948 ανέλαβε πληρεξούσιος υπουργός-πρεσβευτής στην Ουάσινγκτον και αντιπρόσωπος στα Ηνωμένα Έθνη.
Smile TV

Ιστορικό

Ο σταθμός ξεκίνησε την λειτουργία του στα τέλη του 1992 με την ονομασία Junior's TV και εξέπεμπε αναλογικά από τις συχνότητες 60 και 39 παρεμβάλλοντας ωστόσο την ΕΡΤ. To Junior's TV αποτέλεσε για επτά χρόνια, στο τηλεοπτικό τοπίο της Αττικής, το πρώτο και πρωτοπόρο παιδικό κανάλι στην Ελλάδα. Επτά χρόνια αργότερα (1999), σταμάτησε την λειτουργία του, με αποφάσεις του Υπουργείου Τύπου επικαλούμενο συνεχείς παραβάσεις της νομοθεσίας περί πνευματικής ιδιοκτησίας, και λόγω παρεμβολών κατ' εξακολούθηση στις συχνότητες της ΕΡΤ.
Το ίδιο έτος ο σταθμός Junior's TV αντικαταστάθηκε από το 0-6 ενώ την Πέμπτη 14 Φεβρουαρίου 2013 μετονομάστηκε σε Smile TV και συνεχίζει μέχρι και σήμερα να μεταδίδει παιδικά προγράμματα, ενώ από το 2017, απέκτησε και δίκτυο συνεργαζόμενων σταθμών, σε μερικές περιφέρειες της Ελλάδας, ενώ απέκτησε εμβέλεια και στην Ελεύθερη Κύπρο.

Σειρές και κινούμενα σχέδια

Το πρόγραμμα του αποτελείται από τηλεοπτικές σειρές που απευθύνονται στην προ-εφηβική και εφηβική ηλικία, σειρές κινουμένων σχεδίων (Χάϊντι, Χελωνονιντζάκια, Dragon Ball Super, Rabbids Invasion και πολλά άλλα παιδικά), live-action κωμωδίες και σειρές δράσης (The Thundermans), καθώς και σειρές που απευθύνονται σε παιδιά προσχολικής ηλικίας (Bubble Guppies).

Άλλα Προγράμματα

Το Smile TV επίσης προβάλλει από τα μεσάνυχτα μέχρι το πρωί, ενημερωτικές εκπομπές, ξένες παλιές ασπρόμαυρες ταινίες, και telemarketing.

Ιδιοκτησία

Το Smile ανήκει ιδιοκτησιακά στην Λαργκοβιντιάρια Τηλεοπτικές Υπηρεσίες Ανώνυμος Εταιρεία η οποία συστάθηκε στις 18 Φεβρουαρίου 1998 με έδρα την Νέα Φιλαδέλφεια. Ένα μήνα αργότερα, νομιμοποιήθηκε η λειτουργία του σταθμού βάσει απόφασης του Υπουργείου Τύπου με αριθμό πρωτοκόλλου 6644/Ε/20.3.1998 ενώ στα τέλη του 2000 επεκτείνονται οι δραστηριότητες του φορέα του καναλιού ο οποίος μεταφέρεται στην Αθήνα. Τρία χρόνια μετά, τροποποιείται εκ νέου το καταστατικό.

Επικρίσεις

Το Smile TV και συνεργαζόμενοι τηλεοπτικοί σταθμοί έχουν κατά επανάληψη συσταθεί από το ΕΣΡ, ενώ έχει επικριθεί μαζί με το Nickelodeon για το βίαιο περιεχόμενο μερικών από τα προγράμματά τους. Κατά συνέπεια, πολλές από τις εκπομπές του είχαν την σήμανση «Κατάλληλο, επιθυμητή η γονική συναίνεση».
Ερρίκος Τομπάζης

Βιογραφικά στοιχεία

Ήτνα γιος του Μανόλη Τομπάζη, κτηματία και γόνου της οικογένειας Τομπάζη. Παππούς του ήταν ο Ιάκωβος Τομπάζης. Διατηρούσε σημαντικές εκτάσεις και μεταλλευτικές επιχειρήσεις στην Εύβοια. Εξελέγη βουλευτής Εύβοιας στις εκλογές του 1912.
Orange Goblin

Βιογραφία

Οι Orange Goblin δημιουργήθηκαν από τον τραγουδιστή Μπεν Γουόρντ, τους κιθαρίστες Πητ Ο' Μάλεϊ και Τζο Χορ, τον μπασίστα Μάρτιν Μίλαρντ και το ντράμερ Κρις Τέρνερ. Αρχική ονομασία του σχήματος ήταν Our Haunted Kingdom, με την οποία κυκλοφόρησαν από κοινού ένα σινγκλ με τους Electric Wizard, μέσω της δισκογραφικής εταιρείας "Rise Above Records".
Μέσα στο 1996 άλλαξαν το όνομα τους σε Orange Goblin  και ξεκίνησαν τις ηχογραφήσεις για τον πρώτο τους δίσκο με τίτλο "Frequencies from Planet Ten", ο οποίος κυκλοφόρησε τον Οκτώβριο του 1997. Στο άλμπουμ πραγματοποίησε γκεστ συμμετοχή ο κιμπορντίστας Ντάνκαν Γκιμπς. Το καλοκαίρι του 1998 ηχογράφησαν το δεύτερο τους άλμπουμ, το οποίο εκδόθηκε στις αρχές του 1999 με τίτλο "Time Travelling Blues", μέσω της "Rise Above". Το διαδέχτηκε το "The Big Black" του 2000, πριν το συγκρότημα ξεκινήσει να αποχωρίζεται τον καθαρά stoner metal ήχο του, προσθέτοντας του doom και punk στοιχεία.
Η αλλαγή αυτή είναι εμφανής στο "Coup de Grace" του 2002, το οποίο περιέχει και τη διασκευή στο "We Bite" των Misfits. Το 2003, ο κιθαρίστας Πητ Ο' Μάλεϊ αποχώρησε από το συγκρότημα, πριν οι Orange Goblin κυκλοφορήσουν το πέμπτο τους άλμπουμ με τίτλο "Thieving from the House of God".
Στις 16 Δεκεμβρίου του 2005, το συγκρότημα γιόρτασε τα δέκα χρόνια ύπαρξης του με μία ζωντανή εμφάνιση στο κλαμπ "Underworld" του Κάμντεν. Ο επόμενος τους δίσκος, με τίτλο "Healing Through Fire" ήταν ο πρώτος που κυκλοφόρησε μέσω της "Sanctuary Records". Το φθινόπωρο του 2008 ανακοίνωσαν ότι είχαν ξεκινήσει τη σύνθεση νέων κομματιών, με μία ανάλογη ανακοίνωση να γίνεται και το 2009.
Το 2010 ανακοινώθηκε η επ' αορίστου αναβολή των ηχογραφήσεων, οι οποίες πραγματοποιήθηκαν τελικά τον Αύγουστο και το Σεπτέμβριο του 2011. Ο δίσκος "A Eulogy for the Damned" κυκλοφόρησε στις 14 Φεβρουαρίου 2012 μέσω της "Candlelight Records", όντας ο πρώτος τους που κατάφερε να μπει στη λίστα με τους πρώτους εκατό δίσκους των βρετανικών τσαρτ.
Στις 11 Μαρτίου 2013 κυκλοφόρησαν τον πρώτο τους, ζωντανά ηχογραφημένο δίσκο με τίτλο "A Eulogy For The Fans: Orange Goblin Live 2012" και ανακοίνωσαν μία φθινοπωρινή περιοδεία στη Βόρεια Αμερική. Ένα χρόνο αργότερα, κυκλοφόρησε ο όγδοος στούντιο δίσκος του συγκροτήματος με τίτλο "Back from the Abyss", ο οποίος ανέβηκε στο Top-100 του βρετανικού καταλόγου επιτυχιών.
Ο Ζωολογικός μας Κήπος

Υπόθεση

Ο Μπέντζαμιν θρηνεί το θάνατο της συζύγου του, ενώ ταυτόχρονα ασχολείται με την απομάκρυνση του 14χρονου γιου του, Ντίλαν από το σχολείο και αποφασίζει να κάνει μια νέα αρχή αγοράζοντας ένα νέο σπίτι. Περιηγείται πολλά σπίτια μαζί με την 7χρονη κόρη του Ρόζι, αλλά δεν βρίσκει κανένα που να του αρέσει μέχρι να βρει η κόρη του μια λίστα με αυτό που μοιάζει με το τέλειο σπίτι. Όταν φτάνουν λοιπόν στο παλιό μεγάλο σπίτι, ο Μπέντζαμιν το επιθεωρεί, λέγοντας ότι είναι το τέλειο μέρος χωρίς να γνωρίζει ότι το σπίτι πάει πακέτο... με έναν ζωολογικό κήπο. Για να αγοράσει το σπίτι θα πρέπει να αγοράσει και τον ζωολογικό κήπο.
Ριζούπολη

Ιστορικά στοιχεία

Η ονομασία της οφείλεται στον Ιωάννη Ριζόπουλο (αρχικά Ριζόπολη, μετέπειτα Ριζούπολη) ο οποίος στις αρχές του 20ου αιώνα κατασκεύασε σπίτια, καταστήματα, δρόμους κλπ., καθώς ως τότε η περιοχή ήταν ημιαγροτική. Μετά τη Μικρασιατική καταστροφή δημιουργήθηκαν προσφυγικοί οικισμοί, ενώ αργότερα η Ριζούπολη υπήρξε βιομηχανική περιοχή και ακόμα και σήμερα συναντώνται παλιά εγκαταλελειμμένα εργοστάσια και αποθήκες. Την τελευταία δεκαετία, πολλά εργοστάσια αναπλάσσονται και διαμορφώνονται σε εμπορικά καταστήματα ή γραφεία εταιριών ενώ υπάρχει και ανοικοδόμηση νέων πολυκατοικιών.

Το σπήλαιο Προφήτη Ηλία Ριζούπολης

Στην περιοχή της Ριζούπολης, κοντά στην εκκλησία του Προφήτη Ηλία υπάρχει υπόγειο σπήλαιο έκτασης 2.500 τ.μ.. Πρόκειται για το μεγαλύτερο σπήλαιο της περιοχής του λεκανοπεδίου της Αττικής. Στο σπήλαιο έχουν εντοπιστεί ίχνη ανθρώπινης παρουσίας από την 5η χιλιετία π.Χ. Πιστεύεται πως χρησιμοποιήθηκε ως κρησφύγετο από το λήσταρχο Νταβέλη. Το σπήλαιο σήμερα έχει υποστεί καταστροφές από την οικοδόμηση της περιοχής που προχώρησε παρά τις προειδοποιήσεις των ειδικών για μειωμένη στατικότητα. Η είσοδος του σπηλαίου είναι κλειστή και βρίσκεται σε περιφραγμένο οικόπεδο.